钦定古今图书集成/方舆汇编/职方典/第1367卷 > 《隋书》鹑尾拥彗而吴越饥鹑尾者翼轸也是吴
## 钦定古今图书集成/方舆汇编/职方典/第1367卷 > 《隋书》鹑尾拥彗而吴越饥鹑尾者翼轸也是吴

越与楚亦同分。欧必元尝志粤省，主此叶春。及至端州，则又揆北极远近，谓尾箕当闽、粤之南。杨太史至惠州，亦谓惠宜殷乎？尾箕在斗牛下，而以《南粤录》左带牛头、右据龙尾为证。总之，三代以前，北长而南缩，北逾朔方，南止衡山。百粤山川，具称荒服，不以列于分野。故兖、冀、并、豫，所析转繁，而江、汉以南，惟荆、扬称焉。今南方封域，极于溟海，斗既以属江湖，而牛女二宿，兼吴、浙、闽、粤，殊有未尽。且星荧惑，岳衡山粤，于衡为近，则鹑尾同占，固其所乎？若谓箕尾为闽、粤，则吾未敢然。盖幽燕之分，业有定域，但其次为析木之津。津者，河也，负海诸国，皆以属河，故朝鲜之拔星，茀于河界。越亡，荧惑守斗。斗与牛女，皆河侧闽、粤也，而占在河津，理或近之耳。雷为扬州外境，即以星纪析之，为占无几，又恶能寸寸而符之乎？斗为天庙，牛为关梁，婺女为少府，其候不一，大小之祥，各以类应。谨修德刑，以敬天戒，则有土之责也。